
4 Οκτωβρίου,  Παγκόσμια Ημέρα Ζώων
 
4 Οκτωβρίου, Παγκόσμια Ημέρα Ζώων, ημέρα δράσης για τα δικαιώματα και την ευζωία τους, ημέρα που καθιερώθηκε με στόχο την ενημέρωση και ευαισθητοποίηση όλων μας σχετικά με την προστασία των ζώων, τα δικαιώματά τους, τη βελτίωση των συνθηκών διαβίωσης τους και την υπενθύμιση των υποχρεώσεών μας. 
Με αφορμή αυτή την ημέρα, ο δήμος Αγίας Βαρβάρας αναδεικνύει το έργο που βρίσκεται σε εξέλιξη για τη φροντίδα, την προστασία και την ευζωία των αδέσποτων ζώων, μέσα από ένα οργανωμένο πρόγραμμα δράσεων και παρεμβάσεων. Από την αρχή του έτους 2026 έως σήμερα, το τμήμα διαχείρισης αδέσποτων ζώων συντροφιάς έχει πραγματοποιήσει σημαντικό αριθμό στειρώσεων, ηλεκτρονικών σημάνσεων περιθάλψεων και υιοθεσιών, με ιδιαίτερη έμφαση στη διαχείριση του συνεχώς αυξανόμενου πληθυσμού των αδέσποτων γατών. 
Η παροχή τροφής και νερού στα αδέσποτα ζώα αποτελεί καθημερινή μέριμνα του δήμου, η οποία πραγματοποιείται μέσω ταϊστρών και ποτιστρών που έχουν τοποθετηθεί σε 30 επιλεγμένα σημεία, ώστε να καλύπτονται οι ανάγκες σε όλη την πόλη. Επίσης, στον εξοπλισμό της υπηρεσίας προστέθηκε ηλεκτρικό όχημα, εξοπλισμένο με δοχείο νερού και πλυστικό σύστημα, για τη μεταφορά τροφής και νερού και τον καθαρισμό των σημείων όπου βρίσκονται οι ταΐστρες και ποτίστρες. 
Η σημερινή ημέρα αποτελεί υπενθύμιση ότι η φροντίδα των ζώων είναι μια πράξη αγάπης και σεβασμού προς τα πλάσματα που ζουν δίπλα μας. Η σίτιση, η στείρωση, η περίθαλψη αλλά και η εν γένει μέριμνα για την εξασφάλιση της ευζωίας τους, είναι μόνο κάποια από τα βήματα που μπορούμε να κάνουμε για να βελτιώσουμε την ποιότητα ζωής των αδέσποτων και να συμβάλλουμε στη λύση του προβλήματος.  Στο πλαίσιο αυτό, ο δήμος, διοργανώνει και πρόκειται να γνωστοποιήσει άμεσα εκδήλωση με στόχο την ενημέρωση και την καλύτερη διαχείριση και φροντίδα των αδέσποτων ζώων, η οποία θα απευθύνεται σε φιλόζωους δημότες που επιθυμούν να αποκτήσουν χρήσιμες γνώσεις και πρακτικές δεξιότητες για την προστασία, τη φροντίδα και την ευζωία των αδέσποτων ζώων. 

